b"\n_START_ARTICLE_\nAdelelm de Burgos\n_START_SECTION_\nBiografia\n_START_PARAGRAPH_\nNascut a Loudun al si d'una fam\xc3\xadlia rica, va seguir la carrera militar. En morir els seus pares va abra\xc3\xa7ar la vida religiosa: va repartir els seus b\xc3\xa9ns entre els pobres i va anar en pelegrinatge a Roma. Va ordenar-se sacerdot a Clarmont d'Alv\xc3\xa8rnia. Es va fer monjo benedict\xc3\xad i el 1077 va ser abat al monestir de La Chaise-Dieu, en Alv\xc3\xa8rnia, deixant el c\xc3\xa0rrec dos anys m\xc3\xa9s tard. El 1081, va ser cridat a Castella per la reina Constan\xc3\xa7a de Borgonya, esposa del rei Alfons VI de Castella i d'origen franc\xc3\xa8s, perqu\xc3\xa8 hi substitu\xc3\xads el ritu lit\xc3\xbargic moss\xc3\xa0rab per la nova lit\xc3\xbargia romana._NEWLINE_Ja a Castella, va fundar a Burgos el monestir benedict\xc3\xad de San Juan Evangelista, on va establir-se i del qual va ser abat; hi atenia als pelegrins del Cam\xc3\xad de Sant Jaume. A m\xc3\xa9s, va aixecar un convent, una esgl\xc3\xa9sia i un hospital, i va comen\xc3\xa7ar la canalitzaci\xc3\xb3 del riu Vena, acabant aix\xc3\xad amb les malalties que provocava l'estagnaci\xc3\xb3 de les aig\xc3\xbces i guanyant terres per al conreu. Va participar en la reconquesta de Toledo el 1085, travessant el riu Tajo, que anava crescut, i animant l'ex\xc3\xa8rcit per entrar aix\xc3\xad a la ciutat, cosa que va ser tinguda com a prodigi del monjo._NEWLINE_A Burgos, va continuar exercint la caritat al monestir i l'hospital. Va morir a la seva abadia l'any 1097, essent-hi enterrat; sobre la seva tomba, al segle\xc2\xa0xiv, va edificar-se l'actual esgl\xc3\xa9sia de San Lesmes, a Burgos; el sepulcre actual \xc3\xa9s del segle XVI._NEWLINE_Venerat com a sant des de la seva mort, aviat \xc3\xa9s nomenat sant patr\xc3\xb3 de la ciutat de Burgos, ja en temps d'Alfons VII de Castella."